**Tisztelt Polgármester Asszony!**

A 2734/2009. sz. 2009. október 12-én kelt levelében a Képviselő-testület 175/2009.(IX.28.) sz.  határozatára hivatkozva a megbízási díj csökkentését kéri.

A felkeresés és a szóbeli megbízás az ÁSZ által feltárt szabályzatokat érintő hibák kijavítására, a hiányosságok pótlására és az alapító okiratok törvényi változásoknak megfelelő módosítására 2009. év tavaszán történt.

A pénzügyi-számviteli területen dolgozó kollegák tudják, hogy ez a zárszámadás, a beszámoló készítés időszaka. A kollegák ezekben a hónapokban szabályzatokkal kapcsolatos megbízásokat nem vállalnak.

A megbízás elfogadásakor kizárólag a téma sürgősségére, és fontosságára voltam tekintettel. A megbízási díj várható összegének meghatározásakor is a segítőkészség dominált.

Ahogy azt a Tisztelt Képviselő-testület és a pénzügyi bizottság tagjai is tudják, az alapító okiratok (és a megállapodás) törvényi változásoknak megfelelő előkészítése, a meghatározott szabályzatok aktualizálása, kiegészítése, elkészítése, stb. nem kis feladat.

A munka végzése során a tervezettnél több konzultációra volt szükség, továbbá a kiadásaim és ráfordításaim (útiköltség, időráfordítás, stb.) tovább nőttek, mivel a Képviselő-testület nem mindig volt határozatképes, valamint a testületi döntések elnapolásra kerültek.

A megbízási díjakat a fent említett többletráfordítások ellenére nem növeltem, éppen az Önkormányzat anyagi helyzetére való tekintettel.

Sajnos a fentiek alapján, a megbízási díjak csökkentésére nem látok lehetőséget.

Veszprém, 2009. október 21.

Tisztelettel:

Frick Beatrix